Dame Edna

Dame Edna Everage, som regel omtalt som Dame Edna, var en rollefigur skapt og spilt av den australske komikeren Barry Humphries (1934–2023). Hun var lett gjenkjennelig med sitt fiolette hår, sine kattøyeformede, overdådig pyntede briller (som Dame Edna selv omtalte som face furniture, det vil si «ansiktsmøblement»), og hilsenen «Hello, Possums!». Humphries utga flere bøker som Dame Edna, blant annet en selvbiografi med tittelen My Gorgeous Life (som kan oversettes med «Mitt fantastiske liv»). Dame Edna medvirket også i flere filmer og opptrådte som talkshow-vert (der Humphries fra tid til annen var «gjest» som seg selv eller med andre «alter ego-er»).

Rollefigurens utvikling 
Humphries opptrådte som Edna første gang i 1955, og siste gang i 2012. I løpet av disse årene utviklet «hun» seg fra en ganske ordinært utseende «gjennomsnitts-husmor fra Melbourne» til en gallakledd, rappkjeftet, eldre kvinne som ingen kunne målbinde.

Madge Allsop 
I mange år opptrådte Dame Edna sammen med sin selskapsdame (og fordums brudepike) «Madge Allsop» (spilt av Emily Perry). Madge var fra New Zealand, nærmere bestemt fra Palmerston North, og skulle være assistent for Dame Edna i forbindelse med offentlige opptredender og TV-jobber. (Perry døde i 2008, 100 år gammel. Etter dette var det Dame Ednas datter Valmai som figurerte som «assistent».) Madge var alltid fullstendig taus når hun var på scenen sammen med Dame Edna, og hun var ofte skyteskive for Dame Ednas morsomheter.

Referanser

Eksterne lenker 

Fiktive personer
Australsk kultur